สกุณา บ่ายเจริญ ผู้นำฮอทพอท
“สกุณา บ่ายเจริญ” วัย 44 ปี ผู้ก่อตั้งและรองประธานเจ้าหน้าที่บริหาร บริษัท ฮอท พอท (HOTPOT) ผู้ประกอบการร้านอาหารบุฟเฟต์นานาชาติและสุกี้ชาบู
5 ก.ย. 2555

โดย...เจียรนัย อุตะมะ
“สกุณา บ่ายเจริญ” วัย 44 ปี ผู้ก่อตั้งและรองประธานเจ้าหน้าที่บริหาร บริษัท ฮอท พอท (HOTPOT) ผู้ประกอบการร้านอาหารบุฟเฟต์นานาชาติและสุกี้ชาบู ที่กำลังจะนำหุ้นกระจายเสนอขายให้ประชาชนครั้งแรก (ไอพีโอ) ต้นเดือน ก.ย.นี้ และจดทะเบียนซื้อขายในตลาดหลักทรัพย์ เอ็ม เอ ไอ กลางเดือน ก.ย. เช่นเดียวกัน
เธอเป็นทั้งผู้ถือหุ้นใหญ่และเป็นผู้บริหาร โดยเธอและสามี “สมพล ฤกษ์วิบูลย์ศรี” ประธานเจ้าหน้าที่บริหารร่วมกันก่อตั้ง ฮอท พอท มากับมือ ตั้งแต่ปี 2538 ทั้งที่พื้นฐานของหญิงคนนี้ไม่ได้ร่ำเรียนมาทางด้านนี้มาก่อน แต่ความเป็นนักบริหารที่ชอบรับประทานอาหารอร่อย ได้ทำให้ธุรกิจนี้ประสบความสำเร็จมาด้วยดีตลอด
“สกุณา” จบปริญญาตรีวิทยาศาสตร์ สาขาเคมี มหาวิทยาลัยสงขลานครินทร์ ปริญญาโทบริหารธุรกิจ สาขาการตลาด สถาบันบัณฑิตพัฒนบริหารศาสตร์(นิด้า) เคยเป็นนักเคมีที่บริษัท ซีบาไกกี้ เซอร์วิสเซส เมื่อปี 2531-2532
ปี 2538 เปิดร้านอาหารสุกี้ชาบูตามสั่งชื่อร้านโคคาเฟรช สุกี้ ที่ห้างตะวันออกคอมเพล็กซ์ จ.ฉะเชิงเทรา บ้านเกิด ประสบความสำเร็จได้รับความนิยมมาก โดยเป็นร้านสุกี้ร้านเดียวในจังหวัด 




 
“ตอนคิดตั้งร้านอาหาร ไม่ได้ถนัดทำครัว เพียงแต่เป็นคนชอบทาน และคิดว่าการจะทำร้านสุกี้หรือร้านชาบูซึ่งเป็นร้านอาหารประเภทต้ม ลวก จิ้ม ประสบความสำเร็จหรือไม่ ขึ้นอยู่กับการจัดการมากกว่า ส่วนน้ำจิ้มสุกี้นั้นเนื่องจากเป็นคนชอบทาน จึงรู้จักคนทำน้ำจิ้มอร่อยที่สามารถนำมาใช้เป็นน้ำจิ้มประจำของร้านได้ น้ำจิ้มของเรารสชาติจัดจ้านกว่าน้ำจิ้มร้านอื่น”
หลังจากนั้นได้ขยายสาขาไปยังห้างสรรพสินค้าตามจังหวัดต่างๆ จนกระทั่งปัจจุบันมี 126 สาขาทั่วประเทศ เทียบร้านอาหารประเภทต้มบุฟเฟต์เช่นเดียวกัน คือ ชาบูชิ ของบริษัท โออิชิ 65 สาขา และซูกิชิ 18 สาขา แต่สาขายังน้อยกว่าเอ็มเค สุกี้ (สุกี้ตามสั่ง) ที่มีกว่า 300 สาขา
“เราคิดว่าเอ็มเคเป็นตัวอย่างร้านสุกี้ที่ประสบความสำเร็จที่เราจะสามารถเดินตามได้ แต่คงแข่งเขายาก”
ฮอท พอท เพิ่งเปลี่ยนจากร้านสุกี้ตามสั่งมาเป็นสุกี้บุฟเฟต์เมื่อปี 2548 เพื่อสร้างจุดขายให้แตกต่างจากเอ็มเค สุกี้ และนับว่ากลยุทธ์นี้ได้ผลเป็นอย่างดีใน 2 ราคา คือ บุฟเฟต์ปิ้งย่างไดโดมอนหัวละ 269 บาท และบุฟเฟต์สุกี้ ฮอท พอท ในราคาหัวละ 299 บาท
เธอนำ ฮอท พอท เข้าไปซื้อสาขาไดโดมอนทั้งหมดในไทย 25 สาขาจาก “วิชัย ทองแตง” ผู้ถือหุ้นใหญ่บริษัท กรุงเทพดุสิตเวชการ (BGH) ที่ได้ทั้งทรัพย์สินและลิขสิทธิ์ของไดโดมอนมาเมื่อเดือน ธ.ค. 2554 และปิดไป 5 สาขา เหลือเพียง 20 สาขาอยู่ในระหว่างการปรับปรุง ที่คาดว่าจะแล้วเสร็จกลางปีถึงปลายปีหน้า
ส่วนปีนี้ภายหลังขายหุ้นได้จะนำเงินไปขยายและปรับปรุงสาขาที่เหลือเป็นทุนหมุนเวียน ทั้งนี้ตั้งใจว่าจะเปิดสาขาปีละ 2025 แห่ง โดยปีนี้จนถึงเดือน มิ.ย. เปิดไปแล้ว 9 สาขา และจะเปิดอีก 21 สาขา นับว่าเปิดได้มากกว่าทุกปี แต่จนถึงสิ้นเดือน มิ.ย. หนี้สินเงินกู้ต่อทุนต่ำเพียง 0.7 เท่า
สาขาร้านอาหารของบริษัท ฮอท พอท อยู่ในห้างสรรพสินค้าทั้งหมด ที่สร้างรายได้ให้บริษัทเฉลี่ย 3 ปีที่ผ่านมา ปีละ 30% โดยครึ่งแรกปีนี้มีรายได้ 945 ล้านบาท เติบโต 34% จากครึ่งแรกปีก่อน และมีกำไรสุทธิ 32 ล้านบาท ลดลงเล็กน้อยจากช่วงเดียวกันของปีก่อน จากค่าเสื่อมราคาที่สูงขึ้นมากจากการรับโอนกิจการจากร้านไดโดมอน การขยายร้านใหม่ และการปรับปรุงร้านไดโดมอน
อย่างไรก็ตาม ครึ่งปีหลังคาดว่าจะเติบโตอย่างต่อเนื่องจากยอดขายสาขาเดิม และการขยายสาขาใหม่ที่จะทำให้สิ้นปีนี้มีสาขา 135 แห่ง และมั่นใจว่าจะรักษาการเติบโตของรายได้ไว้ที่ 25-30% จากปี 2554 ที่มีรายได้ 1,476 ล้านบาท ในอัตรากำไรสุทธิ 3-4%
สำหรับค่าจ้างงานขั้นต่ำที่เพิ่มขึ้นเป็น 300 บาทนั้น บริษัททยอยปรับค่าจ้างงานไปแล้วตั้งแต่ปีก่อน และบริหารจัดการต้นทุนโดยขึ้นราคาอาหารไปแล้ว นอกจากนั้นมีการควบคุมต้นทุนอาหารโดยการมีโรงงานหรือครัวกลางที่ตั้งอยู่ที่ อ.ลำลูกกา จ.ปทุมธานี บนพื้นที่ 13 ไร่ 96 ตารางวา ทำหน้าที่จัดหาอาหารและวัตถุดิบ รวมทั้งผลิตน้ำจิ้มที่เป็นเครื่องปรุงรสหลักของสุกี้ชาบู และผลิตอาหารกึ่งสำเร็จรูปประเภทลูกชิ้น ปลาหมึกยัดไส้ และหมูปรุงรส ส่งร้านต่างๆ รวมถึงมีระบบขนส่งเป็นของตนเอง
ยามว่างของหญิงคนนี้ เธอชอบตีแบดมินตันกับสามีบริเวณคอร์ตแถวบ้านรามอินทรา และชอบดูทีวี รวมถึงออกตรวจเยี่ยมสาขาต่างจังหวัดบ้างโดยไม่แจ้งล่วงหน้า 
หวังว่าผู้จัดการสาขาเมื่ออ่านแล้ว ควรเตรียมตัวให้พร้อมไว้เสมอ...นะคะ